Predkladacia správa

Materiál sa predkladá ako iniciatívny návrh ministra obrany Slovenskej republiky.  Vychádza zo schválenej pomoci Slovenskej republiky pri výcviku irackých bezpečnostných síl, v súlade s  uznesením vlády Slovenskej republiky č. 50 z 19. januára 2005. Je výsledkom rokovania medzi Slovenskou republikou, orgánmi NATO a vládou Irackej republiky, ktorá na to, aby mohla prevziať plnú zodpovednosť za bezpečnostnú situáciu v Iraku, potrebuje funkčné a vycvičené bezpečnostné sily.
Slovenská republika spolu s ostatnými spojencami na istanbulskom samite NATO v roku 2004  prisľúbila podieľať sa na výcviku irackých bezpečnostných síl. Do tohto procesu sa zapojila výcvikom priamo v Iraku, finančnou i materiálnou pomocou a predkladaný návrh špecifikuje  pomoc formou výcviku irackých vojenských policajtov na území Slovenskej republiky. Predmetom výcviku bude osvojenie si a zdokonalenie základných vedomostí a zručností príslušníkov vojenskej polície Irackej republiky v oblasti plnenia bezpečnostných úloh vojenskej polície. Výcvik v trvaní 9 týždňov  sa uskutoční v období  po 1. októbri 2005, pričom konkrétny termín a podmienky jeho uskutočnenia budú upravené v dohode medzi Ministerstvom obrany Slovenskej republiky a Ministerstvom obrany Irackej republiky.
Uskutočnenie výcviku príslušníkov irackých bezpečnostných síl na území Slovenskej republiky je v súlade so zahraničnou bezpečnostnou politikou Slovenskej republiky a stratégiou postupného odovzdávania zodpovednosti za bezpečnosť Iraku irackému ľudu a jeho vláde. 
Vzhľadom na skutočnosť, že výcvik vojenských policajtov Irackej republiky nespĺňa náležitosti vojenského cvičenia podľa  článku 119 písm. o) Ústavy Slovenskej republiky, patrí v zmysle čl. 86 písm. l) Ústavy Slovenskej republiky rozhodovanie o vyslovení súhlasu s prítomnosťou vojenských policajtov Irackej republiky ako príslušníkov zahraničných ozbrojených síl na území Slovenskej republiky do pôsobnosti Národnej rady Slovenskej republiky.
Vzhľadom na blížiaci sa termín výcviku materiál prešiel skráteným medzirezortným pripomienkovým konaním. Na rokovanie vlády SR sa predkladá bez rozporov.

Výcvik irackých vojenských policajtov na území Slovenskej republiky nebude mať finančný, ekonomický, environmentálny vplyv ani vplyv na zamestnanosť a podnikateľské prostredie.